Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 211/13)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Aceite de Ibiza“/„Oli d’Eivissa“

EU št.: PGI-ES-02459 – 27.5.2019

ZOP ( ) ZGO (X)

1. Ime

„Aceite de Ibiza“/„Oli d’Eivissa“

2. Država članica ali Tretja Država

Španija

3. Opis kmetijskega proizvoda ali živila

3.1 Vrsta proizvoda

Skupina 1.5 Olja in masti (maslo, margarina, olje itn.)

3.2 Opis proizvoda, za katerega se uporablja ime iz točke 1

Ekstra deviško oljčno olje, pridobljeno izključno z mehanskimi postopki iz plodov oljke (Olea europaea, L.). To je olje s srednje ali zelo intenzivno zeleno sadežnostjo. Okus je rahlo do srednje grenak in pikanten.

Olje „Aceite de Ibiza“/„Oli d’Eivissa“ se proizvaja iz sort arbequina, picual in koroneiki, ki se uporabljajo posamezno ali v kombinaciji ter skupaj predstavljajo najmanj 90 % njegove sestave. Preostalih 10 % je lahko iz drugih sort, vpisanih v register komercialnih sort.

Fizikalno-kemijske značilnosti:

— kislost (izražena kot oleinska kislina): največ 0,5 %,

— peroksidno število: < 12 mekv. O2/kg,

— K232 ≤ 2,00,

— K270 ≤ 0,16,

— polifenoli ≥ 200 mg/kg oljčnega olja.

Organoleptične značilnosti

Razpon mediane Najmanj Kislost Zelena sadežnost ≥ 3 ≤ 7 Grenkost ≥ 1,5 ≤ 4 Pikantnost ≥ 2 ≤ 5 Uravnoteženost Mediana grenkosti in/ali pikantnosti je največ dve točki višja od mediane sadežnosti.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje olja „Aceite de Ibiza“/„Oli d’Eivissa“, tj. od gojenja oljk do predelave in pakiranja, potekajo na otoku Ibiza (v katalonščini Eivissa).

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Olje „Aceite de Ibiza“/„Oli d’Eivissa“ se trži v steklenicah iz temnega stekla, vsebnikih iz prevlečene kovine ali kakršnih koli drugih neprosojnih vsebnikih. Vsebniki držijo največ pet litrov.

Zaradi ohranjanja lastnosti olja „Aceite de Ibiza“/„Oli d’Eivissa“ je pomembno, da se pakira na območju proizvodnje, v obratih, v katerih se proizvaja.

Za otok Ibiza so značilni velika osončenost, razmeroma visoke temperature in zelo vlažno ozračje, kar so trije dejavniki, ki bi lahko škodovali kakovosti oljčnega olja. Iz teh razlogov in glede na izkušnje proizvajalcev je pakiranje olja „Aceite de Ibiza“/„Oli d’Eivissa“ tradicionalno potekalo v istih obratih, v katerih se je proizvedlo, proizvod pa se ne sme v razsutem stanju prevažati med obrati.

Proizvajalci vedo, da sta rokovanje z oljem „Aceite de Ibiza“/„Oli d’Eivissa“ in njegovo pakiranje odločilna za kakovost končnega proizvoda ter da se lahko zaradi teh postopkov, če se ne omejita ali izvajata pravilno, nedvomno kvalitativno in kvantitativno poslabšajo aromatične lastnosti končnega proizvoda.

Poleg tega je treba upoštevati, da je Ibiza otok, kar pomeni izoliranost od evropske celine in dolgo prevažanje po morju. Če bi se oljčno olje „Aceite de Ibiza“/„Oli d’Eivissa“ prevažalo v cisternah, bi ga bilo treba pretakati in bi bilo dodatno izpostavljeno zraku, s čimer bi se povečalo tveganje, da bi se lastnosti proizvoda poslabšale, zlasti tiste, ki so povezane z njegovim vonjem in okusom. Iz tega razloga olja „Aceite de Ibiza“/„Oli d’Eivissa“ ni dovoljeno prevažati v razsutem stanju.

Razdelitev in prepakiranje nista dovoljena.

3.6 Posebna pravila za označevanje proizvoda, za katerega se uporablja registrirano ime

Ime zaščitene geografske označbe „Aceite de Ibiza“/„Oli d’Eivissa“ je navedeno v osrednjem delu vidnega polja etikete, je poudarjeno in se loči od preostalih navedb. Je največja navedba v vidnem polju in ga ne sme spremljati nobena druga navedba. Ime „Aceite de Ibiza“/„Oli d’Eivissa“ je dopolnjeno z navedbo „zaščitena geografska označba“.

Na etiketi morata biti navedena leto proizvodnje olja in alfanumerična oznaka z ustreznim številčenjem, da se omogoči nadzor sledljivosti proizvoda.

Zaščiteni geografski označbi „Aceite de Ibiza“/„Oli d’Eivissa“ ne sme biti dodan noben pridevnik. Neobvezne navedbe so resnične in preverljive. Imena sort je dovoljeno navesti, če so vse oljke pridobljene iz navedenih sort.

Imena kmetijskih gospodarstev, posestev ali kmetij je dovoljeno uporabljati samo, če je bilo olje proizvedeno izključno iz oljk, obranih v njihovih oljčnih nasadih.

Neobvezne navedbe morajo biti zapisane s črkami, ki so po velikosti (višini in širini) enake največ polovici velikosti črk imena ZGO.

4. Jedrnata opredelitev geografskega območja

Geografsko območje ustreza ozemlju otoka Ibiza, ki pripada avtonomni skupnosti Balearski otoki.

Otok Ibiza leži na zemljepisni širini 38° 58‘ 48“ in zemljepisni dolžini 1° 25‘ 48“ v Sredozemskem morju med rtom Cap de la Nau (provinca Alicante) in Majorko.

5. Povezava z geografskim območjem

Povezava z okoljem temelji na visoki vsebnosti polifenolov, izrazitima grenkostjo in pikantnostjo ter slovesu proizvoda.

Apnenčasta tla in veliko število ur osončenosti (več kot 2 700 ur sonca/leto) so ugodni za visoko vsebnost aromatičnih sestavin. Nizka nadmorska višina nasadov, od katerih so nekateri v višini morja, zvišuje vsebnost polifenolov.

Sredozemsko podnebje otoka Ibiza z veliko osončenostjo ponuja ugodne pogoje za oljkarstvo, zlasti za fotosintezo in kopičenje biomase v organih rastlin. Mile spomladanske temperature (povprečno 19 °C) in velika osončenost spodbujajo cvetenje in opraševanje. Visoke poletne temperature (povprečno 26 °C) in velika osončenost spodbujajo hitro zorenje, zaradi česar se lahko oljke začnejo obirati že septembra, tako da je otok Ibiza eno od prvih območij v Evropi, na katerem se začnejo obirati oljke. Poleg tega je zaradi odsotnosti obdobij zmrzali mogoče pridelovati oljke prvovrstne kakovosti, iz katerih se lahko proizvajajo stabilna olja, brez napak in z visoko vsebnostjo polifenolov.

Zaradi vročega in sončnega poletja z zelo malo padavinami (povprečno 34 mm) so oljke izpostavljene pomanjkanju vode, zaradi katerega se poveča vsebnost polifenolov (povprečna vrednost 292 mg/kg) ter okrepita grenkost in pikantnost. Vsebnost polifenolov v olju „Aceite de Ibiza“/„Oli d’Eivissa“ je bistveno višja od vsebnosti v drugih oljih, pri katerih se navajajo koncentracije med 150 in 180 mg/kg.

Zgodnje obiranje, ko so oljke rahlo obarvane, daje olju „Aceite de Ibiza“/„Oli d’Eivissa“ značilne lastnosti ter vpliva na njegovo zeleno sadežnost in vsebnost polifenolov. Zaradi takega obiranja je donos pri predelavi oljk v olje majhen, vendar pa spodbudi razvoj značilnih lastnosti.

Kratka razdalja med oljčnim nasadom in oljarnami ter hitro zmletje zelenih oljk pri nizkih temperaturah omogočajo pridobivanje olj z nizko vsebnostjo kislin in vodikovega peroksida, kar povzroči nizki vrednosti peroksidnega števila in K232.

Idealni pogoji skladiščenja s preprečevanjem stika z zrakom in svetlobo ter pakiranje na opredeljenem območju proizvodnje omogočajo pridobivanje stabilnih olj z nizko vsebnostjo peroksidov ter konjugiranih dienov in trienov.

Izkušnje ter znanje in spretnosti kmetov in oljarjev so odločilni dejavniki pri doseganju kemijskih in organoleptičnih značilnosti olja „Aceite de Ibiza“/„Oli d’Eivissa“. Kmet lahko na podlagi svojih izkušenj določi gostoto nasada glede na agronomske značilnosti parcele; enako velja za pridelovalne prakse ter zlasti za gojenje in obrezovanje. Značilnosti, po katerih se odlikuje olje „Aceite de Ibiza“/„Oli d’Eivissa“, ter zlasti visoka vsebnost polifenolov, zelena sadežnost ter izraziti grenkost in pikantnost so odvisni predvsem od obdobja obiranja, ki ga kmetje za vsako parcelo in celo za vsako drevo določijo na podlagi svojih izkušenj ter znanja in spretnosti.

Ohranjanje razlikovalnih lastnosti, ki jih oljke dajejo olju „Aceite de Ibiza“/„Oli d’Eivissa“, je naloga oljarja, ki na podlagi svojih izkušenj in opazovanja lastnosti oljk določi temperaturo in čas stiskanja za vsako serijo oljk.

O velikem slovesu olja „Aceite de Ibiza“/„Oli d’Eivissa“ pričajo zgodovinski dokumenti. V delu Joséja Vargasa z naslovom Descripciones de las Islas Pithiusas y Baleares (1787) je v zvezi s tem pojasnjeno: „Sedanji pridelek na Ibizi je […]. Olje se po svoji kakovosti uvršča med najboljša olja Španije: zaradi velike količine olja bi to morala biti komercialna dejavnost otoka.“ V delu Reales Ordinacions de la isla y real fuerza de Iviza (1751) je olje „Aceite de Ibiza“ opredeljeno kot preciosísimo (nadvse izvrstno) in postavljeno ob bok najboljšim oljem: „Špansko oljčno olje je najboljše, kos mu je lahko samo olje z Ibize.“

Ta sloves je skozi stoletja ostal neokrnjen, danes pa olje „Aceite de Ibiza“/„Oli d’Eivissa“ bolj kot kdaj koli prej cenijo potrošniki, strokovnjaki, kuharji in lastniki restavracij.

Z omejitvijo uporabe geografskih navedb pri trženju oljčnega olja, določeno z zakonodajo Unije, je bila uporaba imen „Aceite de Ibiza“/„Oli d’Eivissa“ otežena, gospodarskim subjektom pa so grozile ekonomske sankcije. Vendar so se ti navedbi in zemljevid Ibize še naprej uporabljali na etiketah, v trgovinskih dokumentih, poročilih o analizah in na internetnih straneh.

Kar zadeva sloves olja „Aceite de Ibiza“/„Oli d’Eivissa“, je treba navesti, da so kakovost tega proizvoda priznali slavni kuharski mojstri, kot sta Jean-Louis Neichel in María José San Román (2018). Kakovost in razlikovalne lastnosti olja „Aceite de Ibiza“/„Oli d’Eivissa“ poudarjajo različni strokovnjaki. Ismael Diaz Yubero, član kraljeve akademije za gastronomijo in prejemnik nacionalne nagrade za gastronomijo leta 2013, tako navaja, da ima „olje ‚Aceite de Ibiza‘/‚Oli d’Eivissa‘ potreben značaj, zaradi katerega je to poseben proizvod, ki si zaradi svojih posebnih lastnosti zasluži višjo ceno“.

Sloves olja „Aceite de Ibiza“/„Oli d’Eivissa“ je potrjen v številnih referenčnih publikacijah. Tako je v delu Conèixer i gaudir dels aliments de les Illes Balears (2002) olje „Aceite de Ibiza“/„Oli d’Eivissa“ uvrščeno med najbolj tradicionalna živila Balearskih otokov. Leta 2007 je univerza Balearskih otokov olje „Aceite de Ibiza“/„Oli d’Eivissa“ vključila na seznam tradicionalnih balearskih živil, značilnih za sredozemsko prehrano. Leta 2018 je vlada Balearskih otokov olje „Aceite de Ibiza“/„Oli d’Eivissa“ vpisala v katalog tradicionalnih živil Balearskih otokov.

Ibiza od leta 2014 prireja dogodek „Ruta de l’Oli d’Eivissa“ in gastronomske dneve EIVISSA-SABOR. V informativnem gradivu v zvezi s tema dogodkoma je olje „Aceite de Ibiza“/„Oli d’Eivissa“ omenjeno v receptih ali v predstavitvah tradicionalnih proizvodov otoka. Proizvod se navaja tudi v turističnih vodnikih, kot je spletni vodnik www.ibizaspain.es, njegove odlike pa so bile potrjene z nagrado „Mejor pa amb oli d’Eivissa“.

Sklic na objavo specifikacije proizvoda

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletnem mestu:

http://www.caib.es/sites/qualitatagroalimentaria/es/aceite_de_ibiza/.

(1) UL L 343, 14.12.2012, str. 1.